Kým víťazi hlavných kategórií sa rokmi hlavne opakovali, na ostatných miestach a vo vedľajších kategóriách sa objavovali rôzni interpreti. Pripomeňme si niektorých z nich.
BRATISLAVA. Anketa Slávik po pätnástich rokoch končí z dôvodu klesajúceho záujmu divákov. Výsledky za ostatných pätnásť ročníkov ukazujú, že preferencie hlasujúcich sa za od roku 1998 menili veľmi pomaly.
Kým svetová scéna odvtedy zažila vlny úspechu od Spice Girls cez Black Eyed Peas až po Adele, na výslní slovenského stredného prúdu sa opakovali osvedčené mená.
Najlepšie to je vidieť na kategórii skupina roka, kde prvé miesto do roku 2005 vyhrával Elán a odvtedy Desmod, prípadne na výsledkoch hlavných kategórií v rokoch 2006 až 2009, keď vyhrávali Peter Cmorík, Zuzana Smatanová a Desmod.
2012
Letný popevok rapera Ega zožal úspech hneď v dvoch kategóriách. Ocenili ho ako hit a aj videoklip roka.
2011
Spevákom roka sa stal Richard Müller, ktorý v roku 2010 vydal album Už.
2010
Aj keď Elán tentoraz ocenenie kapela roka nevyhral (bol druhý), nikdy v histórii Slávikov nevypadol z prvej trojky. Toto je skladba z ich posledného albumu Anjelská daň, ktorý vyšiel v roku 2010. Text napísal Boris Filan.
2009
Ako skokanku roka ocenili speváčku Máriu Čírovú.
2008
V roku 2008 bol základom úspechu Desmod, skokana roka získala skupina Metropolis aj za skladbu Mlyny, ktorú naspievali spolu s Kulym.
2007
V tomto roku Slávikov ovládla skupina Desmod (skupina roka, Rádioslávik Rádia Expres), vo speváckej kategórii sa umiestnil aj Mário "Kuly" Kollár.
2006
Medzi spevákmi vyhral Superstárista Peter Cmorík, dvoch strieborných Slávikov získala Katarína Knechtová a skupina Peha.
2005
Na scénu sa dostali finalisti prvej Superstar. Objavom roka bola víťazka súťaže Katarína Koščová, v speváckych kategóriách sa umiestnili aj Tomáš Bezdeda a Martina Schindlerová.
2004
Slovensko objavilo speváčku Emily. O dva roky neskôr dostala v kategórii speváčka roka 15 hlasov a skončila na 42. mieste.
2003
Populárnu skupinu Horkýže Slíže výraznejší úspech na Slávikoch väčšinou obchádzal, v roku 2003 sa umiestnili medzi skupinami na treťom mieste.
2002
Piatym najlepším spevákom roka 2002 sa podľa hlasujúcich stal Robo Kazík. Medzi druhým a piatym miestom sa pohyboval od začiatkov Slávika až po rok 2004.
2001
Objavom roka sa stala Jadranka.
2000
Skokanom roka 2000 (v roku 1999 boli objavom roka) bola punkrocková skupina Inekafe, ktorá v tom čase vydala album Čumil a počas niekoľkých nasledujúcich rokov sa umiestňovala medzi najlepšími skupinami.
1999
"Mňam, mňam, gule moje," tak sa začína text titulnej skladby z albumu Slivkové gule od Senzusu, ktorý v roku 1999 obsadil tretie miesto v diváckom hlasovaní medzi skupinami.
1998
Okrem dua Noga a Skrúcaný v kategórii skupina roka bodovali aj spomínaní Senzus alebo Lojzo. Pozn.: Videoklip je z roku 1996.